Waar kom ons krag vandaan? - www.bybelkennis.co.za
by Coen Slabber · Published 18/08/2016 · Updated 01/07/2016
To follow the teachings of our Lord Jesus Christ and to walk in his footsteps – Franciskus van Assisi se regula primitiva (primitiewe reël)
Die Here my God gee vir my krag. Hy maak my voete soos dié van ‘n ribbok, op hoë plekke laat Hy my veilig loop (Habakuk 3:19)
Waar kom ons krag vandaan? Van ons eie vasberadenheid of van elders? Vir Habakuk kom sy krag van God af. Die Here was sy bron van krag. Daarom kon Habakuk doen wat hy moes doen. Toe Paulus van die doring in sy vlees kla, antwoord die Here hom: My genade is vir jou genoeg. My krag kom juis tot volle werking wanneer jy swak is (2 Korintiërs 12:9).
Habakuk kon soos ‘n ribbok hardloop. Hierdie beeld sê vir ons dat Habakuk deur die lewe soos ‘n ribbok deur die velde kon hardloop. ‘n Ribbok wat deur die velde hardloop, doen dit oënskynlik moeiteloos. As jy deur die lewe met die krag van die Here gaan, is dinge makliker as wanneer jy dit alleen probeer doen.
Habakuk kon ook op hoë plekke veilig loop. Hierdie beeld sê vir ons dat Habakuk met die krag en leiding van God sy pad deur oënskynlik onoorkomelike struikelblokke vind. In plaas van die moeilike klim wat baie mense ondervind, kon Habakuk veilig loop. As ons deur die lewe met die krag en leiding van God gaan, is dit makliker om die struikelblokke van die lewe te hanteer as wanneer jy dit alleen probeer doen.
Sonder God kan die lewe baie moeilik wees. Voordat jy van aangesig tot aangesig kom met die velde en berge van die lewe, moet jy Habakuk se woorde te harte neem. Soek die krag en leiding van God en maak dinge makliker vir jouself.